Quick Lunchs

Dad Anita Simeon 

Avant pac temp ha ella finì la scola d’art a Basilea. Proximamain va ella a Glasgow per sa perfecziunar en il metier da far film e video. Ses emprims pass en il mund da Hollywood ha ella però gia fatg durant il studi. Dus lavurs vegnan mussadas al festival da film ils 15-17 d’october a Surrein. Punts ha discurrì cun Julia Staat sur da la fascinaziun da far films ed il nov lifestyle che surprenda la rumantschia. 

Naschida è ella ils 27 da matg 1973. La stad passada ha ella terminà lur studi a la scola d’art a Basilea nua ch’ella ha decidì da sa spezialisar en la sparta da film/video. Al festival da film a Surrein vegnan mussads dus films ch’èn il product da ses studi durant quel temp da scolaziun: “cactus” e “1999 – Quick Lunch”.
Il titel da l’emprim film è program: I va per in cactus, ma il film duess er dar inqual piztgada da studegiar vinavant. Il tema metodic: frame. Damai vai er per quest rom ch’è omnipreschents – saja quai davart dal aspectatur che vesa il rom da la televisiun respectiv dal monitur u da la vart da la persuna che stat davos la camera e po er mo tschiffar in extract da la realitad. E quai è gest la fascinaziun dal far films:

Julia: Tras la camera vesas ti in auter mund. Ins po reducir quai d’enturn e jau poss gia lavurar cun quai extract che jau ves e poss m’imaginar sco ch’i pudess vair or sche ina autra cumponenta vegniss vitiers u midass sco per exempel in tun u ina colur etc.

PUNTS: Contemplas ti autramain las chaussas da mintgadi dapi che ti fas films? 

Julia: Gea. Jau hai observà che jau contemplesch tschertas scenarias gia cun la dumonda sco ch’ins pudess far ordlonder ina scena da film u sco ch’ins pudess influenzar ellas cun meds cineastics.

Il segund film “1999 – Quick Lunch” tracta d’in um che vuless nagut auter che mangiar in Quick Lunch ma el n’arriva betg per quai ch’ils meds tecnics al prendan en possess. El arriva en in auter mund e dentant èsi gia las sis – il di da lavurar a fin – ed el n’ha anc adina betg mangià ses Quick Lunch. Il messadi dal film: lavurar cura ch’ins sto, mangiar cura ch’ins vul e betg emblidar ch’i dat tuttina anc Quick Lunchs – er en auters millennis. Ils films da Julia èn er Quick Lunchs: La durada è limitada ad ina minuta e mez, els vulan però in tschert temp da digerir. La metoda da cuntanscher il resultat giavischà è tar tut ils dus films la medema. A l’entschatta stat il messadi e milli ideas sco ch’ins savess purtar quel messadi a l’aspectatur. Suenter suondan experiments a la camera che genereschan il script che vegn alura pli u manc realisà.

Julia: Igl è sco in chanè da launa nua ch’ins sto chattar l’entschatta ed alura va il fil atras. La lezia dal tagl èsi alura da cumprimer il filmà al temp che stat a disposiziun. Là datti in grond risico ch’ins cumprimescha alura talmain, ch’il film n’è betg pli chapibel – e quai ston ins evitar. Il factur temp è damai fitg impurtant. Quai è però er la fascinaziun dal film. In product squitschà è stabel, tar il film vegn vitiers il moviment. 

Il festival da film a Surrein dals 15-17 d’october 1999 è in forum d’inscunter per tut ils amaturs da film rumantschs. 

Julia: Quel festival è super ed jau chat bun ch’i dat in tal engaschament. Bun ma para era ch’i dat in bloc da films svizzers fatg professiunalmain. Quai dat in impuls dad ordvart. Jau sun curiusa tge reacziuns ch’i dat davart ils aspectaturs ma er davart da la televisiun rumantscha. 

Il december da quest onn va Julia per in mez onn a Glasgow per profundar là sias enconuschientschas dal far film, surtut quai che pertutga la reschia e la camera. 

PUNTS: Sco statti cun Hollywood?

Julia: (ri) Quai na sai jau betg.

In pau aria da Hollywood pon ins respirar la fin d’emna dals 15-17 d’october a Surrein. Julia ed igl entir team PUNTS speran che era ti sajas da la partida.